ULUTAGA LEVU | SA VAKACAVA TU NA ITOVO NIKUA?
Veivakavulici e Yaga
SEGA ni ka rawarawa na susu gone. Ke ra sega ni vakavulici se vunauci ena kena gauna veiganiti, ena dredre nodra tuberi. Na vuna? Ni sega na veivakavulici, (1) era na dau be tiko ga na gone, ra oca na itubutubu (2) veiveisau tale ga nodra veidusimaki, ra veilecayaki kina na gone.
Ia ena vinaka na itovo kei na ivakarau ni vakasama i gone ke tau vakayalololoma na veivakavulici e veiganiti. Ena nuidei tale ga ena gauna sa uabula kina. iVukevuke cava o na vakayagataka mo dusimaki koya kina?
Yaga ni iVakavuvuli Vakaivolatabu
Keimami vakabauta na iVakadinadina i Jiova ni “yaga” na iVolatabu “me veivakavulici, me veivunauci, me veivakadodonutaki, me veidusimaki.” (2 Timoci 3:16) Sega ni ivoladusidusi ga vei ira na itubutubu na iVolatabu, e yaga tale ga na kena ivakavuvuli ina bula vakavuvale. Vakasamataka mada e vica na kena ivakaraitaki qo.
KA E KAYA NA IVOLATABU: “Na ka lialia e vauci e lomana na gone.”—Vosa Vakaibalebale 22:15.
Era dau veinanumi ra yalovinaka tale ga na gone, ia so na gauna era dau via cakava eso na ka lialia. Ena vinakati gona mera vakavulici. (Vosa Vakaibalebale 13:24) Ni o kila tiko qori o na qarava vinaka kina nomu itavi vakaitubutubu.
KA E KAYA NA IVOLATABU: “Mo kua ni cegu ni vakavulica na gone.”—Vosa Vakaibalebale 23:13.
Kua ni nanuma ni nomu vakavulici luvemu ena vakararawataki koya se na sevaki iko kina ena dua na gauna e muri. Ke o veivakavulici vakayalololoma, ena yalomalumalumu ni vakarorogo. Na itovo tale ga qori ena yaga vakalevu vua ni sa uabula.—Iperiu 12:11.
KA E KAYA NA IVOLATABU: “Na ka kece e kaburaka e dua ena tamusuka tale ga.”—Kalatia 6:7.
E sega ni cala nodra dau saga na itubutubu mera taqomaki luvedra, me kua ga ni sivia tale. O na sega ni vukei koya ke o dau tovaki koya se o sega ni cakava e dua na ka ni tukuna vei iko nona qasenivuli se dua tale na ka ca e cakava. Mo rogoci ira, ni o na vakavulici luvemu kina me dau doka na veiliutaki—doka tale ga nomu vakatulewa.—Kolosa 3:20.
KA E KAYA NA IVOLATABU: “Na gone e sega ni lewai ena vakamaduataki tinana.”—Vosa Vakaibalebale 29:15.
Dau loloma, kua ni veiveisau, qai yalorawarawa
Mera kua ni dau veivakacudrui na itubutubu, ia mera kua tale ga ni veivakademeni. Kaya na ivola The Price of Privilege ni o “ira na gone era dau vakademeni era na lecava ni nodra itavi na itubutubu mera vakatulewa e lomanivale.” Ena via lewai iko o luvemu ke o sega ni dau vakataulewa vua. Ena sega kina ni vakatulewa vakayalomatua, ena vakavuna ga mo rarawa, vaka kina o koya.—Vosa Vakaibalebale 17:25; 29:21.
KA E KAYA NA IVOLATABU: “O tagane me kabiti watina me rau sa na dua ga na yago.”—Maciu 19:5.
E tukuni ena iVolatabu mera vakamau e liu na tagane kei na yalewa ni bera nira vakaluveni, mera qai susugi ira vata na luvedra me yacova nira sa biubiu e vale. (Maciu 19:5, 6) Kena ibalebale ni a liu na vakawati, qai muri na vakaluveni. Ia ke veisau na ka o vakaliuca ena “sivia na ka e nanuma” o luvemu “me baleti koya.” (Roma 12:3) Ena leqa na vakawati e “vakaliuci ga kina o gone.”
iVakasala Vei Ira na iTubutubu
Vakayacora vinaka nomu itavi vakaitubutubu, muria qo ni o veivakavulici.
Dau loloma. “Kua ni vakacudrui ira na luvemuni, de ra yalolailai kina.”—Kolosa 3:21.
Kua ni veiveisau. “Me ‘Io’ ga na nomu io, me ‘Sega’ na nomu sega.”—Maciu 5:37.
Yalorawarawa. “Au na vakadodonutaki iko vakarauta ga.”—Jeremaia 30:11. *
^ para. 21 Me ikuri ni vakamacala rai ena jw.org ena IVAKAVUVULI VAKAIVOLATABU > VAKAWATI & VUVALE, taipataka sara na ulutaga “Ka Mo Cakava ke Vakacudrucudru o Luvemu,” “Vakavulici Ira na Luvemu ena iTovo e Kilikili,” kei na “Sala mo Vakavulici Luvemu iTabagone Kina.”
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn